b'\n_START_ARTICLE_\nSierra Leonen liikenne\n_START_PARAGRAPH_\nSierra Leonen liikennett\xc3\xa4 vaikeutti pitk\xc3\xa4 sis\xc3\xa4llissota. Maantieliikenne on keskeist\xc3\xa4 sek\xc3\xa4 tavaroiden ett\xc3\xa4 ihmisten liikkumisessa, mutta tiest\xc3\xb6 on p\xc3\xa4\xc3\xa4osin huonossa kunnossa. Sierra Leoneen lent\xc3\xa4\xc3\xa4 vain muutamia lentoyhti\xc3\xb6it\xc3\xa4, ja maan ainoa kansainv\xc3\xa4linen lentoasema Lungin kansainv\xc3\xa4linen lentoasema sijaitsee huonossa paikassa. Sen erottaa p\xc3\xa4\xc3\xa4kaupungista Freetownista leve\xc3\xa4 lahti. Ulkomaankaupan kannalta keskeisess\xc3\xa4 asemassa on Freetownissa sijaitseva Kuningatar Elisabet II:n satama. Jokiliikenteess\xc3\xa4 on 800 kilometri\xc3\xa4 vesiteit\xc3\xa4, ja ainoa rautatie kulkee Marampan kaivosalueelta Pepelin satamaan.\n_START_SECTION_\nMaantieliikenne\n_START_PARAGRAPH_\nMaantieliikenne on tavaroiden ja ihmisten liikkumisessa keskeisess\xc3\xa4 asemassa. Sen heikko kunto aiheuttaa kuitenkin ongelmia. Vuonna 2011 tehdyn arvion mukaan Sierra Leonessa oli 11\xc2\xa0555 kilometri\xc3\xa4 teit\xc3\xa4, mist\xc3\xa4 1\xc2\xa0031 kilometri\xc3\xa4 oli p\xc3\xa4\xc3\xa4llystetty\xc3\xa4. Tiet ovat jaettu t\xc3\xa4rkeyden mukaan nelj\xc3\xa4\xc3\xa4n luokkaan, luokassa A on 905 kilometri\xc3\xa4 p\xc3\xa4\xc3\xa4llystetty\xc3\xa4 ja 1\xc2\xa0407 kilometri\xc3\xa4 p\xc3\xa4\xc3\xa4llyst\xc3\xa4m\xc3\xa4tt\xc3\xb6mi\xc3\xa4 teit\xc3\xa4. Luokkia A ja B hallinnoi Sierra Leone Road Authority. Kun teiden ja siltojen rakentaminen ja j\xc3\xa4lleenrakentaminen on valmistunut, Trans-West African Coastal Highway tulee kulkemaan Sierra Leonen kautta Guinean Conakryyn sek\xc3\xa4 Liberian Monroviaan ett\xc3\xa4 muihin L\xc3\xa4nsi-Afrikan talousyhteis\xc3\xb6\xc3\xb6n kuuluviin yhteentoista maihin._NEWLINE_Tieverkko on keskittynyt erityisesti L\xc3\xa4ntiselle alueelle, jossa on 0,42 kilometri\xc3\xa4 teit\xc3\xa4 neli\xc3\xb6kilometri\xc3\xa4 kohden, kun Pohjoisessa maakunnassa niit\xc3\xa4 on vain 0,09 kilometri\xc3\xa4. Maaseudun liikennett\xc3\xa4 haittaavat lis\xc3\xa4ksi teiden huono kunto ja liikennetoimijoiden v\xc3\xa4hyys. Kaupunkiliikennett\xc3\xa4 puolestaan vaivaavat ruuhkat ja toimimaton julkinen liikenne.\n_START_SECTION_\nLentoliikenne\n_START_PARAGRAPH_\nSierra Leoneen on huonot lentoyhteydet, sill\xc3\xa4 maahan lent\xc3\xa4vi\xc3\xa4 yhti\xc3\xb6it\xc3\xa4 on vain muutamia. Lis\xc3\xa4ksi Sierra Leonen p\xc3\xa4\xc3\xa4lentokentt\xc3\xa4 Lungin kansainv\xc3\xa4linen lentoasema on sijainniltaan huono. Se on niemimaalla, jonka erottaa Freetownista kuusi kilometri\xc3\xa4 leve\xc3\xa4 lahti. Lentoasemalta p\xc3\xa4\xc3\xa4see nopeiten Freetowniin helikopterilla tai vesitaksilla._NEWLINE_Uutta Mamaman kansainv\xc3\xa4list\xc3\xa4 lentoasemaa on suunniteltu rakennettavaksi Port Lokon piirikunnan Koyan p\xc3\xa4\xc3\xa4llikk\xc3\xb6kuntaan kiinalaisten kanssa yhteisty\xc3\xb6ss\xc3\xa4, kiinalaisella ty\xc3\xb6voimalla ja lainap\xc3\xa4\xc3\xa4omalla. Suunniteltu lentoasema sijaitsisi maanteitse noin 60 kilometri\xc3\xa4 p\xc3\xa4\xc3\xa4kaupungista it\xc3\xa4\xc3\xa4n ja palvelisi sierraleonelaisten ohella muun muassa turismia ja maan teollisuutta. Ebolaepidemia ja raudan maailmanmarkkinahinnan lasku ovat hidastuttaneet suunnitelmaa vuosien ajan. Lentokentt\xc3\xa4hankkeen kritiikiss\xc3\xa4 on ihmetelty suuren summan (400 milj. dollaria) sijoittamista ulkomaalaiseen ty\xc3\xb6voimaan sen sijaan ett\xc3\xa4 sill\xc3\xa4 parannettaisiin budjetiltaan alij\xc3\xa4\xc3\xa4m\xc3\xa4isen maan tunnettuja, keskeisimp\xc3\xa4n\xc3\xa4 pidettyj\xc3\xa4 kehityshaasteita. My\xc3\xb6s maan p\xc3\xa4\xc3\xa4rahoittajat IMF ja Maailmanpankki ovat arvioineet, ettei Mamaman lentokentt\xc3\xa4hankkeeseen tulisi panostaa t\xc3\xa4ss\xc3\xa4 vaiheessa. Maailmanpankki on todennut, ett\xc3\xa4 maan johtoa on johdettu harhaan. On esitetty jopa arvioita, ett\xc3\xa4 suunnitelmaan liittyv\xc3\xa4 Lungin kansainv\xc3\xa4lisen lentoaseman siirtyminen kiinalaisohjaukseen voisi johtaa kiinalaisen sotilaallisen tukikohdan perustamiseen Sierra Leoneen. Kiina on Djiboutin perustetun logistiikkakeskuksensa j\xc3\xa4lkeen viestinyt etsiv\xc3\xa4ns\xc3\xa4 uusia kansainv\xc3\xa4lisi\xc3\xa4 sotilastukikohtia k\xc3\xa4ytt\xc3\xb6\xc3\xb6ns\xc3\xa4._NEWLINE_Lokakuussa 2016 Kiinan edustaja kertoi Mamaman lentoaseman varsinaisten rakennust\xc3\xb6iden alkavan joulukuussa 2016 ja kest\xc3\xa4v\xc3\xa4n kolme vuotta. Rakennushankkeesta vastaa vuonna 2013 tehdyn sopimuksen mukaisesti kiinalainen osapuoli (China Railway International). Uusi lentoasema valmistuisi uusitun aikataulun mukaan vuoden 2019 loppuun menness\xc3\xa4.\n_START_SECTION_\nVesiliikenne\n_START_PARAGRAPH_\nSierra Leonessa on nelj\xc3\xa4 satamaa. Niist\xc3\xa4 kolme on Sierra Leonen satamaviranomaisen alaisuudessa ja Pepelin satama on vuokrattu American Mineralsille. Ulkomaankaupan kannalta t\xc3\xa4rkein satama on Freetownin Kuningatar Elisabet II:n satama. Kauppalaivastoon kuuluu 215 alusta, joista 98 on ulkomaiden omistuksessa. Jokiliikenteess\xc3\xa4 on 800 kilometri\xc3\xa4 vesiteit\xc3\xa4, joista 600 kilometri\xc3\xa4 on ymp\xc3\xa4ri vuoden liikenn\xc3\xb6it\xc3\xa4viss\xc3\xa4.\n_START_SECTION_\nRautatieliikenne\n_START_PARAGRAPH_\nSierra Leonessa kulkee 84 kilometri\xc3\xa4 rautatiet\xc3\xa4. Valtion omistama rautatie, joka kulki Freetownista Bo\xe2\x80\x99n kautta Kenemaan ja Daruun (sivuraide Makeniin) suljettiin vuonna 1974. Maa ei jaa rautatieyhteyksi\xc3\xa4 naapurimaiden Guinean ja Liberian kanssa. Sierra Leonen ainoa nykyinen rautatielinja kulkee Marampan kaivosalueelta Pepelin satamaan. African Minerals k\xc3\xa4ytt\xc3\xa4\xc3\xa4 sit\xc3\xa4 malmin kuljettamiseen. Siirtomaa-ajalla Kuningatar Elisabet II:n satamasta oli yhteys Pendembuun asti, mutta se on purettu._NEWLINE_K\xc3\xa4veleminen on Sierra Leonessa yleinen liikkumistapa k\xc3\xb6yhyyden ja polttoaineiden korkean hinnan vuoksi. Lis\xc3\xa4ksi suuri osa v\xc3\xa4est\xc3\xb6st\xc3\xa4 asuu pieniss\xc3\xa4 yhteis\xc3\xb6iss\xc3\xa4, joissa ei tarvitse liikkua pitki\xc3\xa4 matkoja.'